**IHH**, ובשמו המלא **İnsan Hak ve Hürriyetleri ve İnsani Yardım Vakfı** (בטורקית: "הקרן ל"זכויות אדם", לחירויות ולסיוע הומניטרי"), הוא ארגון לא-ממשלתי טורקי אסלאמי הפעיל ברחבי העולם, שהוכרז כארגון טרור אסלאמי על ידי מספר מדינות ובהן ישראל והולנד. הארגון משתתף במעמד "יועץ" במועצה הכלכלית והחברתית של האומות המאוחדות. בראש הארגון עומד בולנט פהמי ילדרים.

פעילות הומניטרית
----------------

הארגון נוסד במקור ב-1992 אך נרשם באופן רשמי באיסטנבול ב-1995 כדי לסייע לקורבנות המלחמה בבוסניה. אחרי שהסתיימה המלחמה המשיך הארגון לפעול במדינות ובאזורים אחרים בעולם. הארגון מסייע בעיקר למוסלמים ברחבי העולם. במסגרת פעילותו הוא מעניק סיוע הומניטרי כגון: משלוחי מזון, חפירת בארות באפריקה, תמיכה בבתי יתומים מוסלמיים, ושירותי בריאות. החל מ-2007 מנהל הארגון את תוכנית Africa Cataract Project ב-10 מדינות באפריקה. בנוסף, מקדם הארגון את האסלאם ואת קיום מצוות האסלאם באמצעות חלוקת ספרי קוראן, הקמת מסגדים ומוסדות חינוך אסלאמיים, תמיכה בבתי יתומים אסלאמיים, קורסים לאימאמים, קיום חג הקורבן ברחבי העולם ועוד.

קשר וסיוע לטרור
---------------

לפי דיווח של העיתון "מעריב", המבוסס על פסק דין של בית המשפט בווירג'יניה שבארצות הברית, ועל מחקר של International Studies Danish Institute, לארגון ה-IHH קשרים עם ארגוני טרור אסלאמיסטיים, ובהם אל-קאעידה וחמאס. IHH נתפס בהברחת אמצעי לחימה וחומרי נפץ, ובסחר בהם עם ארגוני טרור. בפשיטה של כוחות הביטחון הטורקיים על מטה ה-IHH באיסטנבול נתפסו אמצעי לחימה, כלי נשק, חומרי נפץ, הוראות להרכבת פצצה ודגל של הג'יהאד. ממסמכים שהוחרמו עלה, ש-IHH היה בדרכו לספק סיוע צבאי לקבוצות החמושות האסלאמיסטיות הקיצוניות שנלחמות באפגניסטן, בצ'צ'ניה ובבוסניה.

ז'אן לואי ברוגייר, שופט חוקר צרפתי ומומחה ללוחמה בטרור, העיד במהלך משפטו של אחמד רסאם, שהתקיים בארצות הברית, כי ל-IHH היה תפקיד חשוב בתוכניות פיגועים של אל-קאעידה. על-פי עדות המומחה הנ"ל, הארגון IHH שימש כיסוי, שבאמצעותו השיגו פעילי אל-קאעידה מסמכים מזויפים, גייסו פעילים נוספים והעבירו אמצעי לחימה.

הארגון הוצא אל מחוץ לחוק בישראל ב-2008 בשל קשריו עם ארגוני טרור פלסטיניים. פעיל IHH נעצר וגורש ב-2010, אחרי שניסה לסייע לארגון בלתי חוקי בשטחי יהודה ושומרון. ב-16 ביוני 2010 הכניסה ישראל את ה-IHH לרשימת ארגוני הטרור (במקור באנגלית: Terror watch list)‏. ביולי, 2010, הוציאה גרמניה את הארגון מחוץ לחוק, משום שעל פי דברי שר הפנים הגרמני, תומאס מייזיר, "תחת מעטה של סיוע הומניטרי, ה-IHH תמך במשך זמן רב ובהיקף פיננסי משמעותי בארגונים סוציאליים לכאורה, אשר בסיסם ברצועת עזה ומקורבים לתנועת החמאס". באפריל, 2011, הכריזה ממשלת הולנד על ארגון IHH - ארגון טרור.

במאי 2011 גינו נציגי הארגון את ארצות הברית בשל מבצע חנית נפטון, שבמהלכו חוסל הטרוריסט אוסאמה בן לאדן, מנהיג ארגון הטרור אל-קאעידה, וכינו את הפעולה "טרור אמריקאי".

ב-14 בינואר 2014 פשטה היחידה ללוחמה בטרור של טורקיה על משרדי IHH בחשד ששיתף פעולה עם אל-קאעידה במלחמת האזרחים בסוריה.

### המשט לרצועת עזה

 ערך מורחב – **המשט לעזה (2010)**  

בסוף מאי 2010 ארגן ה-IHH, יחד עם תנועת Free Gaza, את המשט לרצועת עזה שמטרתו המוצהרת הייתה לשבור את הסגר על רצועת עזה, שהוטל בעקבות חטיפת גלעד שליט בידי החמאס וההכרזה על הרצועה כ"יישות עוינת". בבוקר 31 במאי, לאחר שהחלו הספינות להתקרב לחופי עזה, השתלטו לוחמי שייטת 13 וחיל הים של צבא ההגנה לישראל על הספינות בעודן מחוץ למים הטריטוריאליים של ישראל. חלק מנוסעי הספינות, ובעיקר הפעילים באונייה הגדולה במשט, "מאווי מרמרה", תקפו את החיילים בסכינים ובאלות, לקחו חלק מהם בשבי, תוך פציעתם, ולדברי צה"ל אף פתחו בירי אש חיה לעבר הלוחמים. החיילים השיבו באש ובמהלך האירוע נהרגו כ-9 מהפעילים שהיו על הספינה, כ-20 מהם נפצעו, וכן נפצעו גם 10 מלוחמי השייטת. ביוני 2011 הודיע הארגון כי לא ישתתף במשט השני לעזה שתוכנן לאותו חודש.

קישורים חיצוניים
----------------

* 

* אתר האינטרנט הרשמי של IHH
* IHH, ברשת החברתית פייסבוק

* IHH, ברשת החברתית אקס (טוויטר)

* IHH, ברשת החברתית אינסטגרם
* Africa Cataract Project
* קשריו של ה-IHH עם הטרור האסלאמי, מרכז המידע למודיעין וטרור (באנגלית)
* ארגון IHH הטורקי, בעל רקע של סיוע לגורמי טרור, עומד בקשר הדוק עם ממשלת ה-AKP בטורקיה, וזו העניקה לו תמיכה מדינתית, סיוע לוגיסטי ומעטפת מדינית-תעמולתית, במשט ה"מרמרה"(הקישור אינו פעיל), אתר המרכז למורשת המודיעין (מל"מ), 24 בינואר 2010 ‏
* ארגון IHH הטורקי, שהנהיג את המשט האחרון בהובלת "המרמרה", ממשיך להוביל מסע הסתה נגד ישראל, תוך אימוץ הדרישות הפלסטיניות המקסימליסטיות, קריאות לחיסול הישות הציונית ושימוש במיתוס הגבורה של "המרמרה", באתר של מרכז המידע למודיעין ולטרור, 29 בדצמבר 2010
* בארגון הטורקי מודים לישראל: הפכנו למפורסמים, באתר ynet, 2 ביוני 2010

הערות שוליים
------------

1. ↑  ,IHH:Projects (טורקית)
2. ↑  אמיר בוחבוט,הארגון שעומד מאחורי המשט – מסייע לטרור, באתר nrg, nrg מעריב, 30.5.2010.
3. ↑  Evan F. Kohlmann, The Role of Islamic Charities in International Terrorisr Recrruitment and Financing (PDF file), International Studies Danish Institute
4. ↑  ארגון IHH קרן סיוע הומניטרית טורקית בעלת אוריינטציה אסלאמית-קיצונית ואנטי-מערבית, מרכז המידע למודיעין וטרור.
5. ↑  Turkish charity worker arrested in West Bank, BBC
6. ↑  ברק רביד וסוכנויות הידיעות, Israel adds Turkish organizers of Gaza flotilla to terror watch list, הארץ, 16.6.2010 (באנגלית)
7. ↑  בעקבות המשט: גרמניה הוציאה מחוץ לחוק את ה-IHH הטורקי
8. ↑  שלמה פיוטרקובסקי, הולנד הכריזה על IHH כארגון טרור, באתר ערוץ 7, 1 במאי 2011
9. ↑  ארגון IHH, הנוטל חלק מרכזי בארגון המשט לרצועה, הצטרף לארגונים אסלאמיסטים טורקיים, שגינו את הריגתו של אסאמה בן לאדן על ידי ארצות הברית, באתר של מרכז המידע למודיעין ולטרור, 16 במאי 2011
10. ↑  טורקיה: ארגון ה-IHH על הכוונת, mako וחדשות 2, 14 בינואר 2014.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007290372605171
* LCCN: no2011075748
* VIAF: 170641559
* WorldCat: lccn-no2011075748

 |